Abnorme flasker med rosévin bliver åbnet i ét væk på terassen foran Ruths Hotel. Det er onsdag i uge 29, og der er selvfølgelig totalt udsolgt til frokostarrangementet. Men det er ikke kun på Ruths Hotel, at der er gang i den. Også ude på gaden, er der masser af mennesker. De skal ikke på Ruths, men de er kommet for at kigge på. En af de mange fremmødte er Kristian Larsen. Han er taget til Skagen sammen med sin søn Asger, og det er der en helt særlig grund til. - Vi er kommet for at kigge på biler. Det har vi længe snakket om, at vi ville gøre, siger Kristian Larsen. Og når man netop er kommet for at kigge på hestekræfter, så er der masser at kigge på foran Ruths Hotel, hvor den ene farvestrålende luksusbil afløser den anden. Kendt fra TV Flere af de fremmødte har set TV-serien om Ruths Hotel på TV 2, og det har vækket nysgerrigheden. - Vi kender jo serien fra fjernsynet, og når vi nu var på ferie heroppe, så blev vi nødt til at komme forbi og opleve det med egne øjne, siger Lotte Thiesen fra Vamdrup. Derfor har de slået lejr på første parket foran Ruths Hotel med campingstole, trækvogn og køletasker fyldt med alverdens forfriskninger til en lang dag i solen. - Vi har lidt vand og lidt rosévin med i taskerne, og så har vi ellers tænkt os at sidde her resten af dagen. Stemningen er virkelig fed, siger Brian Thiesen. Ved siden af parret står Torben og Tina Prinds. Det er første gang, de holder ferie i Skagen, men der er noget, der tyder på, at det ikke bliver det sidste. - Kjolerne, skoene og bilerne. Der har virkelig været gang i det visuelle , og jeg har godt nok fået en på opleveren, siger Tina Prinds og storsmiler. Bil-sprog er et universal-sprog Mens mange er kommet for at se på biler, er der også nogle, der er kommet for at vise biler frem. Hvert år tilbringer Lasse Løth uge 29 i Skagen, men i modsætning til de mange andre mennesker, der bruger ugen på at holde ferie, bruger han ugen på at arbejde. - Mange af vores kunder og en stor del af vores netværk er heroppe. Især i denne uge, siger Lasse Løth, der arbejder ved Semler Premium, hvor han sælger luksusbiler. Han fortæller, at biler er et genialt samtaleemne, fordi alle kan være med. For eksempel er der masser af små drenge, der kommer over og kigger på bilerne. - Så får vi en snak om hestekræfter, og hvad de ellers har af spørgsmål, og det er bare hyggeligt, siger han. Uge 29 i Skagen er et fremragende udstillingsvindue, og det er noget ganske særligt i forhold til dagligdagen, fortæller han. - Omgivelserne har bare meget at sige. Her kommer kunderne forbi til en snak og et kig, og så kan vi sætte os og drikke et glas Riesling. Det adskiller sig noget fra mødelokalerne, vi normalt sidder i på Sjælland, siger Lasse Løth. Tilbage på Ruths Hotel er der rigtig godt gang i den. Både på terrassen men også ude på gaden. - Det er virkelig fedt det her. Det kan varmt anbefales, siger Brian Thiesen.

Opsummering:
Det er velkendt, at Danmarks nordligste by, netop i denne uge år efter år, tiltrækker et ganske særligt klientel og deres meget dyre biler. Men der er efterhånden mindst lige så mange, der kommer for at kigge på.